SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS

VISAPTVEROŠAS VALSTS AIZSARDZĪBAS APAKŠKOMISIJAS SĒDES

PROTOKOLS Nr.141.1.9/6/1-5-14/23

**2023. gada 4. aprīlī plkst. 13.00**

Rīgā, Jēkaba ielā 16, komisijas sēžu zālē

Sēdē piedalās:

**apakškomisijas deputāti**:

**Igors Rajevs**

**Edvīns Šnore**

**Raimonds Bergmanis**

**Jānis Dombrava**

**Andris Sprūds**

**Edmunds Zivtiņš**

**uzaicinātās personas:**

* Jaunsardzes centra direktors **Aivis Mirbahs**
* Aizsardzības ministrijas Struktūras un militārā personāla attīstības plānošanas nodaļas vadītāja **Liene Liepiņa**
* Izglītības un zinātnes ministrijas parlamentārais sekretārs **Kārlis Strautiņš**
* Valsts izglītības satura centra vadītāja **Liene Voroņenko**
* Kultūras ministrijas (Latvijas Nacionālais kultūras centrs) Kultūrizglītības nodaļas Izglītības sistēmas eksperte **Elita Barisa**

**citas personas:**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti M.Veinalds, E.Kalniņa**

**Sēdi vada:** apakškomisijaspriekšsēdētājs I.Rajevs

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

**1. Valsts aizsardzības mācības ieviešanas progress.**

**2. Dažādi.**

I.Rajevs atklāj sēdi, iepazīstina ar izskatāmo darba kārtību un uzaicinātajām amatpersonām.

**1. Valsts aizsardzības mācības ieviešanas progress.**

**I.Rajevs** atklāj sēdi, komentē izskatāmā jautājuma aktualitāti – Valsts aizsardzības mācības (turpmāk – VAM) vietu visaptverošās valsts aizsardzības (turpmāk – VVA) un Valsts aizsardzības dienesta (turpmāk – VAD) kontekstā. Akcentē, ka sēdes mērķis ir iepazīties ar esošo situāciju VAM programmas realizācijā – VAM iekļaušanu, integrēšanu vispārējā vidējā izglītības standartā.

Dod vārdu Jaunsardzes centra (turpmāk – JC) direktoram A.Mirbaham.

**A.Mirbahs** demonstrē prezentāciju, kuras laikā detalizēti informē apakškomisijas deputātus par iespējamajiem VAM darbības virzieniem; kursa mērķi un uzdevumiem; par VAM vispārējās vidējās izglītības iestādēs jeb vidusskolās; profesionālās vidējās izglītības iestādēs jeb tehnikumos; VAM kursa moduļiem; darbības virzienu analīzi; priekšlikumiem darbības virzienu izvēlē; iespējamām problēmām, riskiem, nākotnes izaicinājumiem un risinājumiem.

Jautājumā par VAM darbības virzieniem iepazīstina deputātus ar to būtību: 1) darbības virziens “Status Quo” – VAM tiek saglabāts 140h apjomā; VAM sastāv no 3 moduļiem; katru mēnesi (mācību gada ietvaros) viena diena (8h); 2) darbības virziens “Kompromiss” – VAM tiek samazināts 128h apjomā (lai novērstu dublēšanos ar citiem mācību priekšmetiem); VAM sastāv no 2 moduļiem (tiek svītrots pilsoniskais patriotisms); katru mēnesi (mācību gada ietvaros) viena diena (8h), izņemot janvāri.

Akcentē darbības virziena “Kompromiss” plusus – jaunsargu instruktoriem (turpmāk – JSI) nav jāpasniedz temati, kurus citi pasniedzēji pārzina labāk; JC var organizēt JSI kvalifikācijas kursus janvārī; šī darbības virziena mīnuss – jālabo nodarbību plāni.

**I.Rajevs** dod vārdu Izglītības un zinātnes ministrijas (turpmāk – IZM) pārstāvjiem.

**K.Strautiņš** ir pateicīgs A.Mirbaham par veiksmīgo sadarbību un ir gandarīts par kopīgi ar IZM paveikto VAM programmas iekļaušanu vispārējās vidējās izglītības saturā, vienlaikus šo saturu atvieglojot. Plašākam komentāram par mācību priekšmeta saturu dod vārdu Valsts izglītības satura centra (turpmāk – VISC) direktorei L.Voroņenko.

**L.Voroņenko** informē, ieskicējot turpmāko procesu par tālāko virzību – VAM iekļaušana izglītības standartā notiek divos būtiskos standarta rāmējumos: 1) sasniedzamajos rezultātos, kas tiek definēti atbilstoši katrai mācību jomai (VAM saturs tiks attiecināts uz divām jomām – sports un veselība; pilsoniskā un sociālā joma); 2) par stundām ir panākta vienošanās, ir identificēti tie sasniedzamie rezultāti, kas jau šobrīd ir sociālajās zinātnēs vai vēsturē. Tas, kas IZM būs jānovirza līdz skolām, ir jautājums ir par tematisko segumu, jo šobrīd standarts paredz visnotaļ diezgan lielu autonomiju skolotājiem, kuri māca šos satura elementus.

Attiecībā uz laika rāmi izglītības standartam ir vairākas sadaļas, kuras tiks grozītas tuvākajā laikā, arī jautājums par svešvalodām. Septembris ir noteiktais standarta pieņemšanas termiņš.

2

**I.Rajevs** aicina uzsākt diskusiju un aicina deputātus uzdot jautājumus. Interesējas par sporta un sociālo jomu – vai vadošā loma ir IZM, bet AM – atbalstošā loma.

**L.Voroņenko** skaidro, ka izglītības standartā kopumā vadošā loma ir MK, kurš pieņem noteikumus, bet jebkurā gadījumā VAM kļūst par pilntiesīgu daļu no vispārējās izglītības, kuru īsteno JC. Šie sasniedzamie rezultāti (kas attiecas uz VAM rezultātu sasniegšanas līmeni) būs JC atbildībā. Tas ir līdzīgi, tāpat kā notiek mācību stundu realizācija citos mācību priekšmetos.

**A.Sprūds** pateicas par prezentācijā sniegto informāciju, atzinīgi novērtē sasniegto VAM kompromisa darbības virzienu, kā rezultātā tiek sabalansēta slodze, kā arī pilsoniskās aktivitātes jautājumi tiek iekļauti jau esošajos priekšmetos (vēsture, sociālās zinības).

Komentē, ka mūsdienu apstākļos savas spējas nepieciešams stiprināt dažādos līmeņos.

Uzsver, ka mūsu valstī pastāv civilā kontrole pār aizsardzības jomu – nebūs tā, ka AM diktēs noteikumus IZM. Izglītības jomu īsteno un virza uz priekšu IZM (sadarbībā ar AM) – pareizā kārtība ir jāievēro. Aicina šim jautājumam pieiet ar zināmu piesardzību.

Jautā kontekstā ar VAD – gadījumā, ja jaunietis nevēlas darboties ar ieročiem (VAD ietvaros ir iespēja izvēlēties VAD civilo dienestu), vai arī VAM ietvaros ir paredzētas šādas alternatīvas iespējas.

**A.Mirbahs** komentē, ka AM nevienā brīdi nav uzspiedusi savu viedokli IZM. VAM programma tika izstrādāta ar VSIC vadītāju priekšgalā un tika apstiprināta komisijā. Šis apstiprinātais komisijas lēmums guva atbalstu Saeimā - Saeima nobalsoja, ka šī programma jāiestrādā vispārējā izglītības saturā. AM ir tā, kas tagad rosina šo apjomu samazināt.

Ja jaunietis reliģisku vai kādu citu apsvērumu dēļ nevēlas apgūt kādu VAM tematu, ir sagatavoti arī alternatīvie temati. Uzsver, ka mācību gada laikā tiek izmantoti tikai pneimatiskie ieroči. Šaušana ar kaujas ieročiem notiks tikai VAM nometnēs, kas tiks organizētas tikai uz brīvprātības pamata.

Izaicinājumi noteikti būs, jo VAM tāpat kā citi priekšmeti būs jāvērtē.

**K.Strautiņš** piekrīt, ka par šaušanas aspektu vēl jādomā.

**L.Voroņenko** papildina, ka, iekļaujot VAM vispārējās izglītības standartā, ir noteikti arī vērtēšanas pieejas aspekti (jāvērtē tieši tāpat kā visos pārējos mācību priekšmetos). IZM ir gatavi palīdzēt skolotājiem šajā ziņā, tas ir tikai prakses jautājums.

**L.Liepiņa** atgādina, ka tā ir bijusi likumdevēja vēlme, ka jaunieši kādu no VAM tematiem var aizstāt ar citu (ir sagatavots alternatīvu saraksts).

**L.Voroņenko** komentē, ka VISC noteikti ir par šo alternatīvu piedāvājumu, jo apzinās, ka VAM piedalīsies visi izglītojamie un ka tās ir nepilngadīgas personas – izglītībā vienmēr tiek respektētas arī cilvēktiesības, īpaši, kur tas skar morālas vai ētiskas dabas jautājumus. VISC ar JC nav domstarpību par šo jautājumu. Jāsaprot, kā šo saturu kvalitatīvi realizēt, par to vēl jādiskutē.

**R.Bergmanis** akcentē, ka galvenā problēma gadiem ilgi ir bijusi VAM iekļaušana izglītības standartā. Tas bija galvenais uzdevums, protams, var jau arī diskutēt par saturu. Pateicas visiem par padarīto.

**I.Rajevs** interesējas par VAM nometnēm – jaunieši tās iziet brīvprātīgi, tematika pirmajos divos gados atkārtosies. Kādu redz nometņu vietu visā šajā apmācībā un to turpmāko attīstību.

3

**A.Mirbahs** atbild, ka nometnes plānots rīkot pēc mācību gada noslēguma, šogad būs eksperimentāls variants. Problēma – ne visi, kas pirmajā gadā piedalīsies nometnē, ieradīsies uz to arī otrajā gadā. Par plānoto sasniedzamo rezultātu nākotnē – audzēt iesaucamo skaitu mobilizācijas gadījumā.

**I.Rajevs** vaicā, kādi ir nākamie soļi, lai šo programmu varētu sertificēt.

**L.Voroņenko** informē, ka IZM MK noteikumu grozījumu projektu plāno virzīt maijā – Izglītības standarts vidējās izglītības posmam. Šobrīd dokumentu aprite MK nav tā raitākā.

**I.Rajevs** rezumē, ka faktiski ir nonākts līdz tehnisku jautājumu risināšanai.

**R.Bergmanis** komentē, ka līdz tam vēl strādās darba grupa.

**E.Barisa** jautā par profesionālo izglītību – pieļauj, ka sekos grozījumi arī profesionālās izglītības standartā.

**L.Voroņenko** atbild apstiprinoši – IZM ir iniciējis arī šo procesu. Jāapzinās, ka šis ir ļoti specifisks kurss – jāizvērtē mācību saturs, kā arī jāpārskata mācību plāna veidošanas princips un stundu sadales princips.

*Deputāti pieņem sniegto informāciju zināšanai.*

I.Rajevs pateicas uzaicinātajām personām par piedalīšanos apakškomisijas sēdē un slēdz sēdi.

Sēde pabeigta plkst. 14.00.

Apakškomisijas priekšsēdētājs I.Rajevs

Apakškomisijas sekretārs E.Šnore

Protokolēja E.Kalniņa

4